Ta ocena učinka obravnava več vprašanj, povezanih z delovanjem pravil EU o avtorskih pravicah na enotnem digitalnem trgu. Presoja prilagoditev obstoječih pravil ali uvedbo novih pravil na treh različnih področjih: (i) spletni dostop do vsebin; (ii) delovanje ključnih izjem v digitalnem in čezmejnem okolju; in (iii) delovanje trga avtorskih pravic.

Na prvem področju so problemi, ki jih obravnava ocena učinka, neposredno povezani s težavami, s katerimi se pri prenosu spletnih avtorskih pravic soočajo radiodifuzijske hiše, storitve retransmisije, platforme videa na zahtevo ali ustanove za varstvo kulturne dediščine. Radiodifuzijske hiše se soočajo s težavami zlasti pri prenosu pravic za izdelavo televizijskih in radijskih programov, ki so na voljo čezmejno; podobno je lahko prenos pravic zapleten za storitve retransmisije, razen za kabelske operaterje, kadar ponujajo kanale iz drugih držav članic. Glavne ugotovitve vrednotenja delovanja direktive o satelitskem radiodifuznem oddajanju in kabelski retransmisiji (Direktiva 93/83/EGS) so bile upoštevane pri ocenjevanju obsega teh problemov ter možnih rešitev. Poleg tega težave pri pridobivanju spletnih pravic prispevajo k omejeni razpoložljivosti evropskih avdiovizualnih del na platformah videa na zahtevo. Ustanove za varstvo kulturne dediščine pa se soočajo z velikimi težavami pri pridobitvi pravic za digitalizacijo razprodanih del v svojih zbirkah in njihovim razširjanjem javnosti.

Na drugem področju je bilo ugotovljeno, da je pravna negotovost glede dejanj, ki so dovoljena na podlagi obstoječih izjem od avtorskih pravic, zlasti v digitalnem okolju, pomembno vprašanje za delovanje enotnega digitalnega trga. Na učitelje in študente pravna negotovost vpliva, kadar uporabljajo vsebine v digitalno podprtem in čezmejnem poučevanju. Raziskovalci se soočajo s pravno negotovostjo v zvezi z možnostjo, da besedilno in podatkovno rudarijo na vsebini, do katere imajo zakonit dostop. Ustanove za varstvo kulturne dediščine lahko pri ohranjanju del , zlasti v digitalnih oblikah, ovirajo pravna negotovost in nesorazmerni transakcijski stroški.

Na tretjem področju se ocena učinka osredotoča na vprašanja, povezana s porazdelitvijo vrednosti v spletnem okolju, pri čemer se razlikuje med problemi, s katerimi se imetniki pravic soočajo pri nalaganju (upstream), kadar poskušajo licencirati svojo vsebino za določene vrste spletnih storitev, in problemi, s katerimi se soočajo ustvarjalci, kadar se pogajajo o pogodbah za izkoriščanje njihovih del (downstream). Imetniki pravic se soočajo s težavami, kadar poskušajo nadzorovati in denarno unovčiti uporabo svojih vsebino vsebin v okviru spletnih storitev za shranjevanje in dajanje na razpolago vsebin, ki jih naložijo končni uporabniki. Tudi za medijske hiše je licenciranje njihovih publikacij in preprečevanje, da jih spletne storitve nedovoljeno uporabljajo, postalo težavno. Vse medijske hiše se soočajo tudi s pravno negotovostjo v zvezi z možnostjo, da prejmejo delež nadomestila za uporabo del na podlagi izjeme. Avtorji in izvajalci (ustvarjalci) morda nimajo vedno zadostnih informacij o izkoriščanju svojih del, ki jim omogočajo pogajanje glede primernega nadomestila v zameno za uporabo njihovih pravic.